पथिराना से बॉलिंग कराने के लिए 4 मिनट रुका खेल; क्वालिफायर-1 के टॉप मोमेंट्स
Exciting IPL Qualifier Match Moments: CSK vs GT महेंद्र सिंह धोनी की कप्तानी वाली चेन्नई सुपरकिंग्स ने मंगलवार रात क्वालिफायर-1 में डिफेंडिंग चैंपियन गुजरात टाइटंस को 15 रन से हराकर फाइनल में जगह बना ली।
इंडियन प्रीमियर लीग-16 की पहली फाइनलिस्ट टीम तय हो गई है। महेंद्र सिंह धोनी की कप्तानी वाली चेन्नई सुपरकिंग्स ने मंगलवार रात क्वालिफायर-1 में डिफेंडिंग चैंपियन गुजरात टाइटंस को 15 रन से हराकर फाइनल में जगह बना ली।
इस मुकाबले में कई रोचक लम्हे देखने को मिले। इनमें दूसरे ओवर में मिले जीवनदान के बाद CSK के ओपनर ऋतुराज गायकवाड की लाजवाब पारी, पथिराना की बॉलिंग को लेकर अंपायर और धोनी की खींचतान और रवींद्र जडेजा का डेविड मिलर को बोल्ड करना शामिल हैं। शुरुआत पथिराना की बॉलिंग को लेकर हुई खींच-तान से करते हैं।
धोनी जिद पर अड़ गए, पथिराना की बॉलिंग के लिए 4 मिनट खेल रोका
कप्तान महेंद्र सिंह मैच के दौरान अपनी यूनीक टैक्टिक्स और स्ट्रैटिजी के लिए भी जाने जाते हैं। इस मुकाबले में इन मामलों को लेकर उनकी जिद का एक उदाहरण हमें देखने को मिला।
173 रन का टारगेट चेज कर रही गुजरात की पारी के 15 ओवर समाप्त हो चुके थे। स्कोर डिफेंड कर रही CSK के कप्तान महेंद्र सिंह धोनी ने 16वां ओवर फेंकने के लिए मथीस पथिराना को बॉल थमा दी। जैसे पथिराना बॉलिंग करने के लिए तैयार हुए अंपायर ने उन्हें रोक दिया। बात करने पर पता था कि वे बॉलिंग करने से ठीक पहले मैदान पर नहीं थे और उन्होंने मैदान पर दोबारा बॉलिंग के लिए एलिजिबल होन लायक समय नहीं बिताया था।
नियम है कि फील्डिंग के दौरान कोई खिलाड़ी जितने समय तक मैदान से बाहर रहता है उसे ग्राउंड पर लौटने के बाद उतने ही समय तक बॉलिंग की इजाजत नहीं होती है। पथिराना 4 मिनट तक बाहर थे और धोनी इतने ही समय तक उनसे गेंदबाजी नहीं करा सकते थे। धोनी चाहते तो इस बीच किसी और गेंदबाज को बॉल थमा सकते थे लेकिन उन्होंने ऐसा नहीं किया। चार मिनट तक खेल रुका रहा। निर्धारित समय बीतने के बाद ही खेल शुरू हुआ और पथिराना ने ही बॉलिंग की।
चेन्नई के ऊपर पेनल्टी भी लगी
इस वजह से चेन्नई की टीम के ऊपर पेनल्टी भी लगी। ICC का नियम है कि किसी मैच में 20 ओवर्स फेंकने की समयसीमा खत्म होने के बाद तक अगर गेंदबाजी टीम पूरे ओवर्स नहीं फेंक पाती है तो तय समय के बाद जितने ओवर बचे होते हैं उतने के लिए 30 गज के दायरे (इनर सर्किल) के बाहर 4 फील्डर ही हो सकते हैं। इनिंग्स खत्म होने की समयसीमा तक चेन्नई ने 18 ओवर ही फेंके थे। इस कारण उसे आखिरी के दो ओवर आउट फील्ड में चार फील्डर ही रखने की इजाजत मिली। अगर पेनल्टी नहीं लगती तो टीम पांच फील्डर इनर सर्किल के बाहर रख सकती थी।
धोनी ने क्यों लिया रिस्क, क्या रहा इम्पैक्ट
पथिराना CSK के डेथ ओवर्स स्पेशलिस्ट हैं। धोनी उनसे 16वां, 18वां और 20वां ओवर कराना चाह रहे थे। अगर 16वां ओवर पथिराना नहीं कर पाते तो वे आखिरी पांच में सिर्फ 2 ओवर ही कर पाते। इससे धोनी का पूरा इक्वेशन खराब हो जाता। इससे बचने के लिए और अपनी टीम को जीत का बेहतर मौका देने के लिए धोनी ने 4 मिनट खेल रोककर पेनल्टी स्वीकार करना बेहतर समझा और पथिराना से ही 16वां, 18वां और 20वां ओवर कराया। चेन्नई की टीम जीती, इस लिहाजा कह सकते हैं कि धोनी का रिस्क पे-ऑफ कर गया।
गायकवाड को दूसरे ओवर में जीवनदान, कैच होने के बाद भी आउट नहीं हुए
CSK के ओपनर ऋतुराज गायकवाड को दूसरे ही ओवर में जीवनदान मिला। गायकवाड इस ओवर में GT के युवा पेसर दर्शन नालकंडे की बॉल पर मिडविकेट पर कैच हो गए। गु्जराती खिलाड़ी सेलिब्रेट करने लगे। तभी अंपायर ने नो बॉल का इशारा किया। ऐसे में गायकवाड को जीवनदान के साथ फ्री हिट का तोहफा मिला, जिस पर गायकवाड ने शानदार छक्का जमाया।
इम्पैक्ट- ऋतुराज गायकवाड ने 60 रन की महत्वपूर्ण पारी खेली। इस पारी बदौलत CSK 172 के टोटल तक पहुंच सकी। गायकवाड प्लेयर ऑफ द मैच रहे।
1 रन बना कर आउट हुए धोनी, चेपॉक में सन्नाटा 
चेन्नई के कप्तान महेंद्र सिंह धोनी दो बॉल पर एक रन बनाकर आउट हुए। उन्हें आउट होते ही चेपॉक स्टेडियम में धोनी के फैंस मायूस हो गए। 19वें ओवर की तीसरी बॉल पर धोनी ने कवर की तरफ शॉट खेला, जिसे 33 यार्ड सर्कल के अंदर खड़े पंड्या ने आसानी से कैच कर लिया।
इम्पैक्ट- चेन्नई डेथ ओवर का फायदा नहीं उठा सका। 19वें ओवर में 9 रन ही आए।
पथिराना ने 150+ की रफ्तार से फेंकी बॉल 
CSK के श्रीलंकाई तेज गेंदबाज मथीस पथिराना ने 12वें ओवर में 150+ की रफ्तार से गेंद फेंकी। ओवर की दूसरी बॉल पर मिलर बल्लेबाजी कर रहे थे, तब पथिराना ने 150.3 की स्पीड से गेंद फेंकी की। इस बॉल पर मिलेर ने एक रन लिया।
जडेजा ने मिलर को बोल्ड किया 
CSK के ऑलराउंडर रवींद्र जडेजा ने गुजरात के साउथ अफ्रीकी बल्लेबाज डेविड मिलर को बोल्ड कर दिया। 13वां ओवर फेंक रहे जडेजा ने 5वी बॉल पर मिलर के स्टंप बिखेर दिए।
इम्पैक्ट - इस विकेट ने गुजरात का मोमेंटम तोड़ दिया। मिलर के आउट होने से शुभमन प्रेशर में आ गए और अगले ओवर में 4 रन ही आए। ऐसे में शुभमन गिल 15वें ओवर में दीपक चाहर का शिकार बने और मैच CSK की पकड़ में आ गया।
गायकवाड का शानदार डाइविंग कैच 
18वें ओवर में ऋतुराज गायकवाड ने डीप मिडविकेट पर डाइविंग कैच पकड़ा और विजय शंकर को पवेलियन की राह दिखाई। पथिराना की तीसरी बॉल पर विजय शंकर ने डीप मिडविकेट पर फ्लिक किया और कॉट आउट हुए।
इम्पैक्ट - डेथ ओवरों में सेट खिलाडी विजय शंकर के आउट होने से दूसरे छोर पर राशिद खान अकेले पड़ गए। पथिराना के इस ओवर में मात्र 5 रन ही आए। गुजरात पर प्रेशर और बढ़ गया।
सेनापति के डायरेक्ट थ्रो पर नालकंडे रनआउट
18वें ओवर में CSK के फील्डिंग सब्स्टीट्यूट शुभ्रांशु सेनापति ने डायरेक्ट थ्रो मारकर दर्शन नालकंडे को रनआउट कर दिया। ओवर में पथिराना की चौथी गेंद काे दर्शन ने मिड ऑफ की दिशा में खेला और एक रन लेने की कोशिश की। शुभ्रांशु सेनापति आगे आए और बॉलिंग एंड पर डायरेक्ट थ्रो मारा और नालकंडे को रनआउट कर दिया।
अब देखें मैच से जुड़े फोटोज.....
